Sakke vol dwelms tydens N1-patrollie gevindPolisiebeamptes het Maandag op dwelms ter waarde van R900 000 tydens ’n patrollie op die N1 naby Bloemfontein beslag gelê. (Foto: SAPD) Polisiebeamptes het Maandag op dwelms ter waarde van R900 000 beslag gelê tydens ŉ roetinepatrollie op die N1 tussen Trompsburg en Edenburg naby Bloemfontein in die Vrystaat. Nege swart plastieksakke vol dagga was in ŉ Volkswagen Golf 5 geprop terwyl verskeie ander dwelms waaronder kristalmetamfetamien en nyaope in ŉ Volkswagen Polo gevind is. Vyf verdagtes tussen die ouderdom van 36 en 47 is op die toneel in hegtenis geneem. Volgens brig. Motantsi Makhele, polisiewoordvoerder, was hoofwegpolisie besig om die gebied te patrolleer toe hulle ’n verdagte voertuig opgemerk het. Die grys Golf 5 is gevolglik deur die polisie voorgekeer waarna die groot hoeveelhede dagga op die agtersitplek en in die kattebak van die motor gevind is. Polisiebeamptes het Maandag op dwelms ter waarde van R900 000 tydens ’n patrollie op die N1 naby Bloemfontein beslag gelê. (Foto: SAPD) “Tydens die inhegtenisneming van die twee verdagtes in die Golf 5 het ŉ wit Polo opgedaag en die polisie geld aangebied om die verdagtes te laat gaan.” Dit is nie duidelik hoeveel omkoopgeld aangebied is nie. Volgens Makhele het die betrokke polisiebeampte egter geweier en opdrag gegee dat dié voertuig ook deursoek word. Nadat ander dwelms in dié motor gevind is, het die polisie die drie insittendes in hegtenis geneem. Die saak word tans ondersoek en die verdagtes sal Maandag in die Edenburg-landdroshof op aanklag van die besit van dwelms en omkopery verskyn.